L'alcalde de Gandia anuncia noves mesures per facilitar l'habitatge i proposa un gran Pacte de Vivenda
27 març 2025

## L'alcalde de Gandia anuncia noves mesures per facilitar l'habitatge i proposa un gran Pacte de Vivenda27 març 2025Última actualització: 27 març 2025

![](../gestion/img/f473abd47d2d919eeb83c05731994b752796bccfb7d344d72c976667d5d49f0b.jpg)  
  

La vivenda és “_la prioritat de les prioritats_” per al govern de Gandia, per la qual cosa l’Ajuntament ha decidit anar més enllà de les seues competències per a garantir l’accés a una llar digna i assequible. L’alcalde **José Manuel Prieto** ha anunciat hui un nou paquet de mesures per continuar facilitant l’habitatge, dins del Pla Vivenda, emmarcat en l’estratègia Avant Gandia. Les iniciatives les ha presentades durant la "**I Jornada sobre Habitatge a Gandia: Reptes i Solucions**", celebrada a Urbalab.

  
Les tres noves mesures que complementen les accions iniciades fa un any amb el Pla Vivenda són les següents:

**Gandia, agent col·laborador de l’ICO:** L’Ajuntament es convertirà en agent col·laborador de l’Institut de Crèdit Oficial (ICO), facilitant informació, assessorament i tramitació de les línies de finançament disponibles. Això permetrà a promotors i ciutadans accedir a avals i finançament privat, amb especial atenció als joves menors de 35 anys que busquen la seua primera vivenda.

**Conversió de locals comercials en habitatges:** Es posarà en marxa un pla pilot per a permetre la reconversió de baixos comercials en habitatges en districtes com Benipeixcar, Beniopa, Raval i Grau. Aquesta mesura busca aprofitar espais en desús sense afectar les artèries comercials de la ciutat. En aquest punt, Prieto ha explicat que la iniciativa no s’aplicarà en les artèries comercials de les barriades.

**Major densificació habitacional:** S’establirà una circular interpretativa que permetrà augmentar el nombre d’habitatges per illa sense comprometre la qualitat de vida ni generar infrahabitatge. Aquest model aposta per una ciutat més compacta, optimitzant l’ús del sòl i garantint un equilibri en la distribució habitacional.

Prieto ha assenyalat que l’habitatge significa “_una oportunitat i una garantia de poder desenvolupar projectes de vida. És un aspecte que les administracions hem de garantir als nostres ciutadans_”.

  
**Pacte de Ciutat en matèria de vivenda**

Segons Prieto, “Ara el repte és aconseguir un pacte de ciutat en matèria de vivenda, com més prompte millor, sent capaços de concertar amb tots els agents socials i tots els grups polítics, amb les mesures del Pla Vivenda i estes mesures noves anunciades hui, per concertar, acordar i signar un marc de treball compartit, conjunt i eficaç, que involucre a tots, que integre totes les visions i que concentre totes les respostes i la gran part de les propostes”.

En este sentit, l’alcalde traslladarà al Consell Econòmic i Social la constitució d’un Grup d’Experts en matèria d’Infraestructures, Habitatge, Model de ciutat i Projecció, que ampliaran estes i noves mesures, que rubricaran després els grups polítics municipals.

_“A partir de la proposta d’este Govern municipal, definirem un Pla encara més ambiciós per a afrontar el repte i la prioritat de prioritats”._

  
La Jornada ha estat organitzada per les regidories de Vivenda i Urbanisme, i ha comptat amb amb la participació del regidor d’Habitatge, Salvador Gregori; la coordinadora general d’Urbanisme, Maite Alonso, i tècnics municipals. Han assistit constructors, promotors, immobiliaris, arquitectes i arquitectes tècnics.

  
**Mesures ja aplicades dins del Pla d’Habitatge**  
**1.- Fiscals:**

Bonificar el 95% de l’ICIO corresponent a l’impost de construcció per a habitatges de VPO (habitatges de protecció oficial).  
Ampliar, de 3 a 6 anys, la bonificació del 50% de l’IBI de les noves VPO.  
Sol·licitar a la Generalitat que legisle per a bonificar el 95% de l’IBI dels immobles llogats a famílies amb renda limitada.

  
**2.- Patrimonials:**

Posar a disposició de promotors i constructors parcel·les municipals per a promoure habitatge, tant en règim de propietat com en concessió.  
Adequar l’habitatge municipal buit per a venda i lloguer.  
Obtindre més subvencions de fons autonòmics, estatals i europeus per a la compra d’habitatge i introducció en el mercat.

  
**3.- Urbanístiques:**

Modificar el PGOU per a permetre la construcció d’habitatges mixtos (renda lliure i protegida).  
Iniciar l’estudi per a zonificar la ciutat i permetre l’adequació del nombre de cotxeres en funció dels habitatges.

A totes aquestes iniciatives se’ls va sumar el passat mes d’octubre dues noves mesures, com són:

Atorgar fins a 650 euros per un segur d’impagament que cobreix fins al llançament de l’inquilí morós.  
Un segur antivandalisme, que pot cobrir entre 6.000 i 8.000 euros de danys i fins a 600 euros d’adequació i posada a punt de l’immoble per a traure’l al mercat.  
 

[Twittear](https://twitter.com/share)